《咏怀》
清代·张远览

抱影成独吟，白日忽已暮。归鸟羽翘翘，三匝绕庭树。

自别同心人，十载艰良晤。岂无新相知，怀此平生故。

相去日已遥，芳辰谁与度。处子冰雪姿，望望有余慕。

君子执高节，厌浥夜多露。

作者简介：张远览，字伟瞻，号桐冈，西华人。乾隆己卯举人，由教谕历官黎平通判。有《初存》、《采薪》、《古欢》、《汝南》、《黔游》、《直方堂》诸集。